༈ །རྒྱལ་བ་ཉི་མའི་གཉེན་གྱི་ལུང་རྟོགས་ཆོས། །རྒྱལ་སྲས་མཁས་ཚུལ་གསུམ་གྱིས་སྐྱོང་བ་པོར། །རྒྱལ་གསུང་དྲི་མེད་ཀྱིས་བསྟན་ཀུན་དགའ་བཟང་། །རྒྱལ་ཚབ་བཅས་པས་དེང་འདིར་དགེ་ལེགས་སྩོལ། །ཆོས་དབྱིངས་མུ་མེད་སྤྲོས་པའི་ཞིང་ཀུན་དུ། །གཤེགས་དང་འཚོ་གཞེས་ཐམས་ཅད་མཁྱེན་ཀུན་གྱི། །ཡེ་ཤེས་སྒྱུ་འཕྲུལ་རྣམ་རྩེན་ཟློས་པའི་གར། །ཐེག་གསུམ་བསྟན་པའི་སྨྲ་དབང་རྒྱལ་གྱུར་ཅིག །སྔོན་བསགས་ལེགས་བྱས་གྲགས་པའི་མུ་ཁྱུད་ཀྱིས། །དགེ་མཚན་རེ་ཁཱ་བཀོད་ལེགས་རི་དྭགས་རྟགས། །བཀྲག་ཆེར་བྲིས་པའི་སྡོམ་བརྩོན་བསིལ་སྦྱིན་མཁན། །བསྟན་སྐྱོང་མི་ལྷུང་ཕྲེང་ཁྲོད་ལྷམ་མེར་གསལ། །བདེན་གཉིས་ཁྱད་པར་རྣམ་འབྱེད་ཚོགས་གསུམ་ཕྲེང་། །ཚར་དུ་དངར་བའི་ངོ་མཚར་ལེགས་བཤད་རྒྱུན། །ལྷུག་པར་འཇོ་བས་དཔལ་མགྲིན་རལ་པའི་ཀླུང་། །ངན་འགྲོའི་སྒྲིབ་སྦྱོང་འབབ་པའི་གྲགས་པར་འཕྱ། །ཆོས་རབ་རྣམ་པར་འབྱེད་པའི་བློ་གྲོས་ཀྱིས། །དཔྱད་ངོར་བཅུ་ཕྲག་ཤེས་བྱ་རིག་པའི་གཞུང་། །མཐའ་ཀླས་ཁེངས་པ་དེ་འདིས་ཕྲོགས་སོ་ཞེས། །དཔྱོད་ལྡན་བློ་ནི་འཚོལ་ཕྱིར་ཁྱོད་དྲུང་རྒྱུག །སྣ་ཚོགས་གདུལ་བྱའི་མོས་པ་ཅི་དང་ཅིར། །ཐེག་གསུམ་ཚུལ་ཆེན་དེ་དེས་འགེངས་བཟོད་པར། །ཆེད་དུ་མི་བསྔགས་གང་ཕྱིར་རང་རང་གི །སྐལ་བས་ཐོབ་སྙམ་ཉིད་དུ་ལེན་ཕྱིར་རོ། །འཕགས་དང་སོ་སྐྱེའི་བློ་ལྡན་ཡོངས་དགྱེས་པའི། །མཁས་པ་ལ་འོས་ཕྲིན་ལས་འོད་སྲུངས་བྱིན། །དཀྱིལ་འཁོར་ཕ་རོལ་ཉུལ་བའི་རྟོགས་བརྗོད་ཚུལ། །ཡི་གེས་མཆིད་ལ་མེ་སྐྱེས་བློ་ཡང་རྟུལ། །གང་ཕྱིར་སེམས་ཅན་བསམ་ཀུན་རྫོགས་བྱེད་པ། །བསྟན་པའི་རྩ་ལག་མཆོག་གི་གསང་བ་གསུམ། །རིན་ཆེན་ལྷུན་པོ་ནོར་ལྡན་བརྟན་མའི་ལུས། །ཞོ་འཐུང་རུས་པའི་མཚོན་བཞིན་གཞོམ་བྲལ་ཕྱིར། །གྱད་བུས་མ་བཏེག་ཆོས་ཀྱི་ཆེ་བས་མཐོ། །མཛའ་བས་བཅིངས་མིན་རིས་བྲལ་སྐྱེ་བོས་བཏུད། །རྒྱ་སྐྱེགས་ཁུ་བས་མ་བྱུགས་དམར་བའི་ཞབས། །རྣམ་པར་བཀོད་པའི་ཆོས་ཁྲི་གང་ཡིན་དེར། །སྐལ་བཟང་དཔལ་སྟུག་བཞི་པ་སྲས་བཅས་ཀྱིས། །སྲིད་ཞིའི་བདེ་དགེ་སྟེར་ཕྱིར་བསྟན་པའི་ཆོས། །ཐིགས་པས་སྙིང་གར་སིམ་པའི་དགེ་སྦྱོང་ནི། །གཞན་དོན་བྱང་ཆུབ་སྨོན་ལམ་ལྷུར་ལེན་པས། །མཁས་གྲུབ་བྱེ་བའི་ཞབས་རྡུལ་གྱིས་བཏབ་པས། །ཕྱོགས་ཀུན་ཐར་པའི་གྲོང་མཆོག་བྱིན་བརླབས་པའི། །དབུས་གྱུར་འཆང་གི་ཆོས་གྲྭར་བཞུགས་ཁྱོད་ཀྱི། །ཕྱོགས་དེར་མགྲིན་པ་བརྐྱངས་ནས་འདི་སྐད་གསོལ། །དེང་འདིར་མཁར་ཉལ་བཅས་པའི་འཇིག་རྟེན་ཁམས་ཀྱི་བློ་ལྡན་བྱེ་བའི་སྙན་དངགས་པུཎྜ་རཱི་ཀའི་ཚོགས་ཀྱིས་མངོན་པར་མཆོད་ཀྱིན་བསྔགས་པའི་ཡུལ་དམ་པ། མདོ་སྔགས་གཞུང་ལུགས་རབ་འབྱམས་སྨྲ་བའི་དབང་ཕྱུག་གྲུབ་པ། རིགས་དང་དཀྱིལ་འཁོར་ཀུན་གྱི་བདག་པོར་གྱུར་པའི་མཆོག་གི་རྡོ་རྗེ་སློབ་དཔོན་རིག་པ་འཛིན་པའི་དེད་དཔོན་ཆེན་པོ་ཉིད། སྐུ་གསུང་ཐུགས་འཕོ་བྲལ་མི་ཕྱེད་རྡོ་རྗེའི་རང་བཞིན་དུ་བྱིན་རླབས་ཕན་བདེའི་གཟི་བརྒྱ་འབར་བཞིན་བཞུགས་པ་དང་། ཁོ་བོ་ཅག་ཀྱང་སྐྱབས་གཅིག་གདན་ས་གོང་མ་གཞུང་སར་བཅས་པའི་བཀའ་ལུང་གི་བཞེད་བཀོད་སྩལ་བ་དང་། བསྟན་པའི་སྦྱིན་བདག་ཆེན་པོའི་མོས་འདུན་གྱི་ངོར། མདོ་ཁམས་ལྗོངས་སུ་བསྟན་ལར་བསམས་ཀྱིན་བཏེག་པར། ལམ་བར་ཀུན་ནས་གེགས་མེད་དུ་སོན་ཅིང་བདེ་བར་འཁོད་པ་ནས། འདི་ལོར་ས་སྐྱོང་ཆེན་པོ་ཁུ་དབོན་སྐུ་འཁོར་བཅས་པའི་བཀུར་གཟོས་གཟབས་པས་མཚོན། ཆབ་འོག་ཏུ་གཏོགས་པའི་སྦྱིན་བདག་གསོན་གཤིན་གྲངས་མེད་རྣམས་ཀྱི་ཕྱོགས་ནས་བྱུང་བའི་དཀོར་རྫས་ཉུང་ཟད་མཆིས་པ་རྣམས། དཀོན་མཆོག་མཆོད་པའི་ཕྱོགས་སུ་བཏང་བའི་འདུན་པས་མི་མངག་འདི་པ་བརྫངས་བརྡར་བགྱིས་ལགས་པའི་འཕྲོས་འབུལ་ཙམ་དང་། ད་ལམ་འདིར་ལུང་རྟོགས་ཀྱིས་བསྡུས་པའི་བསྟན་པ་རིན་པོ་ཆེ་མཁས་པར་འོས་པའི་ཕྲིན་ལས་གཞལ་དུ་མེད་པས་སྐྱོང་བར་བྱེད་པའི་འདྲེན་མཆོག་ཆོས་ཀྱི་རྗེའི་དྲུང་དུ། མཆོད་འབུལ་མཎྜལ་གྱི་བརྡ་མཚོན་དུ་བཀྲ་ཤིས་པའི་ལྷ་དར་དཀར་པོ་སོགས། བཅས་པའི་ཚན་གྲངས་འདི་དག་དཔལ་ལྡན་ཉི་མའི་གཉེན་གྱི་རིང་ལུགས་དྲི་མེད་ཀྱི་རྗེས་སུ་ཞུགས་པའི་བརྟུལ་ཞུགས་འཆང་དེས། རབ་བྱུང་འདོད་པའི་ནང་གསེལ་སྟོད་འགྲེལ་ལས་ཉི་མ་ཞེས་པ། དབང་ཐང་ཁམས་དང་རྗེས་སུ་མཐུན་པའི་མིང་དུ་ན་དཱེ་ཨེ་ཌ་སྟེ་ཆུ་མོ་ལུག་ཅེས་གྲགས་པའི་བགྲང་གཞིར། མདོ་ཁམས་ལྗོངས་ཀྱི་ནོར་འཛིན་མའི་ཐིག་ལེ། སྡེ་དགེ་ལྷུན་གྲུབ་སྟེང་གི་བླ་བྲང་ཕན་བདེ་ཀུན་ཁྱབ་གླིང་ནས་ཕུལ་བར་ཐུགས་ཉེས་ཁྱབ་པའི་དགྱེས་བཞེས་དང་། གང་ཅིའི་བཀའ་སྩལ་ཕེབས་འོས་ཀྱི་ལེགས་པར་བཤད་པའི་སྙན་དངགས་འཆི་མེད་མནྡཱ་རྭ་བའི་ཕྲེང་བ་ལྟར་རྒྱུན་ཆགས་སུ་སྩོལ་བའི་བཀའ་དྲིན་ཡང་ཞུ་བ་ལགས་སོ། །ཞེས་པ་ཨེ་ཝཾ་ཁྲི་ཐོགས་པ་མཁན་ཆེན་རྡོ་རྗེ་འཆང་དཀོན་མཆོག་གྲགས་པར་ཕུལ་བྱའི་སྙན་དངགས་ཚངས་སྲས་དགྱེས་པའི་རོལ་མོ་ཞེས་བྱ་བ་འདིའང་དོན་གཉེར་གྱི་ངོར། བནྡེ་ཚུལ་ཁྲིམས་རིན་ཆེན་དུ་བོད་པས་བྲིས་པ་དགེ་ལེགས་རྒྱས་པར་གྱུར་ཅིག།